**Mokyklos įsivertinimas NMVA 2019**

Mokyklos įsivertinimą 2019 metų gruodžio mėnesį vykdė direktorės įsakymu sudaryta darbo grupė. Įsivertinimui buvo naudojami IQES online instrumentai mokyklos veiklos kokybei vertinti – anketos mokiniams ir tėvams.

Įsivertinime dalyvavo 22 mokiniai, ir 12 tėvų.

**Mokinių apklausos rezultatai**

***5 aukščiausios vertės:***

* Man svarbu mokytis;
* Aš nebijau pamokose bandyti, daryti klaidų ar neteisingai atsakyti;
* Mokytojai man padeda pažinti mano gabumus ir pomėgius;
* Per pamokas aš turiu galimybę pasirinkti įvairaus sunkumo užduotis;
* Mano mokykloje atsižvelgiama į mokinių nuomonę, apsvarstomi teikiami pasiūlymai.

***5 žemiausios vertės***

* Per paskutinius 2 mėnesius iš manęs mokykloje niekas nesijuokė, nesišaipė;
* Per paskutinius 2 mėnesius aš iš kitų mokinių nesijuokiau, nesišaipiau;
* Į mokyklą einu su džiaugsmu;
* Su mokytoju planuojame mano mokymosi tikslus ir galimybes tikslams pasiekti;.
* Man įdomi ir prasminga mokyklos organizuojama socialinė ir visuomeninė veikla.

**Tėvų apklausos rezultatai**

***5 aukščiausios vertės***

* Mokykloje mokytojai mokinius moko bendradarbiauti, padėti vienas kitam;
* Mokykloje organizuojama socialinė ir visuomeninė veikla mokiniams yra įdomi ir prasminga;
* Į mokyklą mano vaikas eina su džiaugsmu;
* Mokykloje atsižvelgiama į mano vaiko savitumą (gabumus, polinkius) jį ugdant ir mokant;
* Mokykloje mano vaikas sužino apie tolimesnio mokymosi ir karjeros galimybes.

***5 žemiausios vertės***

* Per paskutinius 2 mėnesius iš mano vaiko mokykloje niekas nesijuokė, nesišaipė;
* Mokykloje mano vaikas mokomas planuoti savo mokymąsi;
* Į mano vaiko klaidas per pamokas yra žiūrima kaip į mokymosi galimybę;
* Mano vaikas per pamoką gali pasirinkti užduotis pagal savo gebėjimus;
* Per paskutinius 2 mėnesius mano vaikas iš kitų mokinių nesijuokė, nesišaipė.

**Įsivertinimo rezultatų analizė**

Mokyklos įsivertinimas rodo, kad dauguma mokinių supranta mokymosi svarbą,nebijo pamokose bandyti, daryti klaidų ar neteisingai atsakyti. Mokytojai ugdymo procesą pritaiko pagal mokinių gabumus, pomėgius, sudaro galimybę mokiniams pažinti jų gebėjimus. Mokiniai turi galimybę pamokoje pasirinkti įvairaus sunkumo užduotis, ugdymas diferencijuojamas, pritaikomas kiekvienam mokiniui. Mokykloje vadovaujamasi demokratiniu principu: atsižvelgiama į mokinių nuomonę, apsvarstomi teikiami pasiūlymai. Mokiniai turi galimybę inicijuoti įvairias veiklas, renginius. Mokytojai moko mokinius bendradarbiauti, padėti vieni kitiems. Tėvų manymu, mokykloje organizuojama prasminga ir įdomi socialinė ir visuomeninė veikla. Jų vaikai sužino apie tolimesnio mokymosi ir karjeros galimybes.

Didesnė dalis mokinių nejaučia džiaugsmo, eidami į mokyklą. Neramina patyčių situacija mokykloje: didesnė dalis mokinių ir tėvų teigia, kad per paskutinius 2 mėnesius jų vaikas susidūrė su patyčiomis arba pats juokėsi, šaipėsi iš kitų mokinių. Taip pat ir tėvai, ir mokiniai mano, kad nepakankamai dėmesio skiriama mokymosi planavimui, tikslų ir galimybių jiems pasiekti numatymui. Taip pat mokiniai, priešingai tėvų nuomonei, nėra patenkinti mokykloje organizuojama socialine ir visuomenine veikla, ji nėra pakankamai įdomi.

**Siūlymai veiklos tobulinimui**

1. Visus mokinių tėvus supažindinti su naujausiais mokinių apklausos apie patyčių situaciją mūsų mokykloje rezultatais;

2. Ieškoti būdų ir metodų efektyvesniam patyčių atvejų sprendimui, situacijos gerinimui;

3. Skirti daugiau laiko mokinių mokymosi planavimui: kartu numatyti mokymosi tikslus, galimybes jiems pasiekti, nuolat aptarti sėkmę ir individualią pažangą;

4. Organizuoti įvairesnę, mokinių pomėgius atitinkančią socialinę ir visuomeninę veiklą.

Darbo grupės vadovė

Eglė Guobytė